tartuNLP/wikipedia-smugri-20251201 huggingface dataset:
Shane Walsh

Shane (televisiosarjassa Shane Walsh) on kuvitteellinen hahmo yhdysvaltalaisessa sarjakuvassa "The Walking Dead" sekä samannimisessä televisiosarjassa. Hahmoa näyttelee televisiosarjassa Jon Bernthal.
Sarjakuvassa.
Shane on Rickin työkaveri, sekä paras ystävä. Shanen tie sarjakuvassa kuitenkin päättyy lyhyeen, ja tämän hahmoa ei juurikaan avata. Kuitenkin Rick ja Shane olivat erittäin hyvissä väleissä aina maailmanloppuun asti.
Sarjakuvassa Shane työskentelee kotikaupungissaan poliisina parhaan ystävänsä Rick Grimesin kanssa. Maailman romahdettua Shane auttaa Rickin vaimoa Loria sekä poikaa Carl Grimesiä selviytymään. Hän aloittaa suhteen Lorin kanssa. Myöhemmin Rickin tullessa takaisin Shane tulee hyvin mustasukkaiseksi, koska Lori valitsee Rickin. Myöhemmin Shane menettää järkensä ja yrittää numerossa 6 tappaa Rickin, mutta Carl ampuu Shanea kaulaan, jolloin tämä kuolee. Shane nähdään myöhemmin numerossa 15 zombiksi muuttuneena ja numerossa 37 takaumassa, jossa hän keskustelee Lorin kanssa heidän suhteestaan.
Televisiossa.
Televisiosarjassa Shane työskentelee poliisina Rickin kanssa ja aloittaa myöhemmin suhteen Lorin kanssa pelastettuaan tämän ja Carlin maailman romahtaessa. Shane sanoo Lorille Rickin olevan kuollut, mutta kun Rick kohtaa jälleen perheensä, Lori jättää Shanen ja tämä tulee mustasukkaiseksi. Toisella tuotantokaudella Shane muuttuu antagonistimaiseksi pääsankarin sijaan. Muun muassa Dale epäilee Shanen tappaneen Otisin ja pitää häntä uhkana. Kauden toiseksi viimeisessä jaksossa "Paremmat enkelit" Shane juonittelee Rickin keskelle peltoa kauemmas muista ja yrittää lopulta tappaa tämän, mutta epäonnistuu, koska Rick onnistuu puukottamaan Shanea sydämeen ja tappamaan tämän. Rick näkee Shanesta hallusinaation kolmannen tuotantokauden jaksossa "Kärsimysten tie".
Shanella on mahdollisesti lapsi, Judith Grimes, mutta tästä ei olla varmoja, koska myös Rick Grimes voi olla tämän isä.
Aarni Vartiainen

Aarni Olavi Vartiainen (s. 18. joulukuuta 1944 Jyväskylä) on suomalainen kirjailija.
Vartiainen kävi kansalaiskoulun ja ammattikoulun. Hän työskenteli konelatojana ja graafisena tekstinvalmistajana.
Vartiainen kirjoitti 1960-luvulla Keskisuomalainen-lehteen juttuja ja pakinoita koripallosta. 1990-luvulla hän on kirjoittanut lehtijuttuja nyrkkeilystä. 
Teoksia.
Vartiaisen tekstejä on ilmestynyt myös seuraavissa antologioissa:
Tervetuloa perheeseen

Tervetuloa perheeseen (engl. "Welcome to the Family") on yhdysvaltalainen tilannekomediasarja, jonka ensimmäinen jakso esitettiin NBC:llä 3. lokakuuta 2013. Sarja kertoo kulttuurien kohtaamisesta, kun kahdet erilaisista lähtökodista tulevat vanhemmat joutuvat tulemaan toimeen keskenään heidän lastensa mentyä naimisiin.
Sarjaa esitettiin Yhdysvalloissa torstaisin puoliyhdeksän ohjelmapaikalla "Puisto-osaston" jälkeen. Sarjaa tuotettiin 11 jaksoa, mutta niistä vain kolme ehdittiin esittää ennen kuin NBC tiedotti sarjan hyllyttämisestä alhaisten katsojalukujen vuoksi. Suomessa sarjan esitys aloitettiin TV5:llä 6. kesäkuuta 2014, ja kanava esitti kaikki 11 jaksoa.
Cherbourgin taistelu

Cherbourgin taistelu oli toisessa maailmansodassa Ranskan valtauksen viimeisiä taisteluita. Dunkerquen valtauksen jälkeen Adolf Hitler määräsi Erwin Rommelin komentaman 7. panssaridivisioonan valtaamaan Cherbourgin kaupungin. Kaupunkia puolusti tuolloin 2 500 huonosti varustettua ranskalaissotilasta, jotka koostuivat osittain 208. rykmentin 6. pataljoonan senegalilaissotilaista, joilla oli hieman brittien tykistöä käytössään. 12. kesäkuuta 1940 saksalaiset valtasivat Saint-Valery-en-Cauxin. 17. kesäkuuta Saksan panssarit aloittivat etenemisen, jonka aikana Villedieu les Poéles, Coutances ja Lessay vallattiin. 18. kesäkuuta saksalaiset valtasivat Cherbourgin ilman suurta vastarintaa vangiten kaupungin puolustajat. 50 000 brittisotilasta, jotka oli evakuoitu Dunkerquesta nousivat maihin Cherbourgissa, mutta vetäytyivät välittömästi takaisin välttääkseen vangitsemisen. Saksalaiset miehittivät Cherbourgia vuoteen 1944 saakka, jolloin liittoutuneet valtasivat kaupungin takaisin Normandian maihinnousun aikana.
Steven Fletcher (jalkapalloilija)

Steven Fletcher (s. 26. maaliskuuta 1987 Shrewsbury, Englanti) on skotlantilainen jalkapalloilija, joka on edustanut Englannin mestaruussarjassa pelaavaa Sheffield Wednesdayta vuodesta 2016 alkaen. Vasenjalkaisen Fletcherin pelipaikka on hyökkääjä. Englannissa syntynyt Fletcher edustaa maajoukkuetasolla äitinsä kotimaata Skotlantia.
Seurajoukkueura.
Fletcher on edinburghilaisen Hibernianin kasvatti. Ammattilaistasolla hän edusti seuraa vuodet 2004–2009 Skotlannin valioliigassa. Vuonna 2009 Fletcher siirtyi Valioliigaan nousseeseen Burnleyyn. Hän oli kauden aikana yksi Burnleyn runkopelaajista ja kun seura putosi sarjasta, siirtyi Fletcher niin ikään Valioliigassa pelanneeseen Wolverhampton Wanderersiin. Siirtosumma oli arviolta kuusi ja puoli miljoonaa puntaa, mikä oli Wolvesin siirtoennätys. Fletcher edusti seuraa kahden kauden ajan ollen yksi joukkueen avainpelaajista. 
Fletcherin toisen Wolves-kauden eli kauden 2011–2012 jälkeen seura putosi sarjasta, joten elokuussa 2012 Fletcher siirtyi Valioliigaseura Sunderlandiin. Syyskuussa 2012 Fletcher valittiin Valioliigan kuukauden pelaajaksi. Hän teki tuolla kaudella 28 ottelussa 11 maalia. Kaudeksi 2013–2014 hän sai numeron 9. Kaudella 2014–2015 Fletcher onnistui viisi kertaa maalinteossa 30 pelaamassaan ottelussa.
Fletcher siirtyi siirtoikkunan viimeisenä päivänä 1.2.2016 Olympique de Marseilleen lainasopimuksella Sunderlandista alavireisesti sujuneen syyskauden jälkeen. Kesällä 2016 hän siirtyi Sheffield Wednesdayhin.
Maajoukkueura.
Englannissa syntynyt Fletcher päätti edustaa maajoukkuetasolla äitinsä kotimaata Skotlantia. Hän pelasi Skotlannin nuorten maajoukkueissa. Skotlannin jalkapallomaajoukkueessa debyytti tapahtui maaliskuussa 2008 Kroatiaa vastaan. Hänen uransa ensimmäinen maaottelumaali syntyi Hampden Parkilla Glasgowssa Islantia vastaan huhtikuussa 2009 MM-karsintaottelussa. Hän on pelannut kaikkiaan 31 maaottelua ja tehnyt niissä yhdeksän maalia.
Saavutukset.
Henkilökohtainen
Birgit Haveneth

Birgit Marita Tarko (o.s. Haveneth, s. 16. helmikuuta 1938 Tampere) on suomalainen kilpauransa lopettanut koripalloilija. Tampereen Pyrinnön kasvatti Haveneth saavutti kasvattajaseurassaan seitsemän SM-mitalia, joista kolme kultaista.
Haveneth työskenteli konttoristina. Hänen myöhempiin harrastuksiinsa kuuluivat purjehdus ja Hämeen Moottorikerhon naisjaostossa toimiminen. Hänen sisarensa Brita Lindberg oli myös pyrintöläinen Suomen mestari ja maajoukkue-edustaja.
Haveneth oli vuodesta 1961 lähtien naimisissa jääkiekkoilija Kari Tarkon (1938–2024) kanssa.
Bassirou

Bassirou on maalaiskunta Moptin alueen Moptin piirissä Malissa. Sen keskuskylä Sampara sijaitsee Nigerin sivujoen Yamén varrella 26 kilometriä Moptista koilliseen. Kunnassa on 1 700 ja keskuskylässä 800 asukasta.
Maantiede.
Bassiroun kunta rajoittuu etelässä Moptin piirin Fatoman ja muissa ilmansuunnissa Kounarin kuntiin. Pinnanmuodostukseltaan se on lähinnä tasankoa, josta osa kuuluu Nigerin tulva-alueeseen.
Vesistöjä ovat Nigerin ajoittain kuivuva sivujoki Yamé sekä tulvajärvet kuten Nawal, Thiofol, Nawel Mandjiou ja Nawel Baba. Luonnonvarainen kasvillisuus vaihtelee heinä- ja pensasarosta metsäsavanniin. Lisäksi on muutamia galleriametsiä. Seutu kuuluu Sahelin vyöhykkeeseen.
Asutus.
Vuonna 1996 perustettu kunta oli aikaisemmin osa Fatoman arrondissementtia. Nykyään siihen kuuluu kuusi kylää: Moussawel, Pathia, Sampara, Sarésana, Sinéré ja Tomonthiéra. Asukkaat ovat diawandoja, fulbeja, rimaibeja, boboja ja bozoja.
Liikenne, elinkeinot ja palvelut.
Kunnan läpi kulkee maantie RN16, jolta on ympärivuotinen tieyhteys Samparaan.
Asukkaiden pääelinkeinot ovat maanviljely ja karjanhoito. Tärkeimmät viljelykasvit ovat durra ja hirssi (yhteensä yli 90 % tuotannosta), lehmänpapu, riisi, maapähkinä, maissi ja vihannekset. Kotieläimiä ovat lampaat, vuohet, naudat, aasit ja vähäisessä määrin hevoset. Lisäksi harjoitetaan puunhankintaa ja keräilyä. Käsityöammattien ja kaupan merkitys on vähäinen. Samparassa on pieni torialue, mutta kaupankäynti suuntautuu yleensä Fatomaan, Konnaan ja Moptiin. Teollisuutta tai matkailupalveluja ei ole lainkaan. 
Kunnassa toimii kaksi alakoulua, yläkoulu, kaksi koulutus- ja kehittämiskeskusta (CED) sekä lukutaitokeskuksia. Samparassa on hyvätasoinen terveyskeskus. Vesihuolto käsittää kaivoja ja porakaivoja. Muita palveluja ovat muutama kauppa, hirssimylly ja karjan rokotuspaikat.
Matjaž Pungertar

Matjaž Pungertar (s. 14. elokuuta 1990) on slovenialainen mäkihyppääjä. Hän edustaa SSK Menges-seuraa. Pungertarin paras sijoitus mäkihypyn maailmancupin osakilpailussa on kuudes tila Nižni Tagilin kilpailusta joulukuulta 2014. Hänen paras sijoituksensa kokonaiskilpailussa on kauden 2012–13 48. tila. Pungertarin nimissä on vuoden 2018 talviolympialaisten näyttämön Alpensia Jumping Parkin mäkiennätys, 136,5 metriä. Pungertarin henkilökohtainen ennätys on vuonna 2010 Planicassa hypätty 210 metriä.
Lähteet.
'
Key Ensemble

Key Ensemble on turkulainen kamarikuoro, joka on perustettu vuonna 2005. Kuoron taiteellisena johtajana on toiminut elokuusta 2022 alkaen kapellimestari, laulaja ja kuoronjohtaja Jutta Seppinen.
Kuoron aiempia taitteellisia johtajia ovat olleet Ulf Långbacka (2005–2008) ja Teemu Honkanen (2009–2021).
Menestystä kotimaassa ja ulkomailla.
Key Ensemble on saavuttanut kansainvälistä menestystä ja se on tullut tunnetuksi etenkin innovatiivisista konserttiohjelmistaan. Kuoron ensimmäinen levytys Missa Baltica valittiin Suomessa vuoden 2011 kuorolevyksi ja Yhdysvalloissa parhaaksi klassiseksi albumiksi Contemporary A Cappella Recording Award (CARA) 2012 -äänitekilpailussa. 
Lokakuussa 2013 Key Ensemble voitti Luxemburgissa kansainvälisen Let the Peoples Sing -kuorokilpailun, jonka järjestää Euroopan yleisradiounioni EBU. CARA-palkinnon Key Ensemble voitti jo toistamiseen, kun sen toinen levy Ave Maria – Aurora Borealis valittiin vuoden klassiseksi albumiksi Contemporary A Cappella Recording Award 2014-äänitekilpailussa. 
Kesällä 2014 brittiläinen taidemusiikkia käsittelevä Gramophone-lehti puolestaan nosti kuoron All-Night Vigil -albumin yhdeksi parhaista levytyksistä, joitaSergei Rahmaninovin Vigiliasta on koskaan tehty ja Suomessa levy valittiin vuoden 2014 suomalaiseksi kuorolevyksi. 
Kolmannen Vuoden suomalainen kuorolevy -palkinnon Key Ensemble voitti vuonna 2016 albumillaan Cast into the Sea. 
Kuoron toiminta.
Periodeittain työskentelevä ammattilaulajista ja pitkälle kouluttautuneista harrastajista koostuva kuoro muodostuu tällä hetkellä noin 45 hengen vahvuisesta laulajapankista, josta kootaan kutakin produktiota varten ohjelmiston tarpeiden mukainen laulajisto. 
Kuoron ohjelmisto ulottuu renessanssista aina uusimpaan musiikkiin, ja kuoro on tilannut sekä kantaesittänyt useita uusia suomalaisia kuoroteoksia. Omien tuotantojensa lisäksi Key Ensemble on vieraillut kotimaassa mm. Savonlinnan Oopperajuhlilla, Turun, Naantalin, Korsholman ja Kauniaisten Musiikkijuhlilla, Tampereen Sävelessä sekä Urkuyö &amp; Aaria-, VocalEspoo- ja LuostoClassic-festivaaleilla. Yleisradio on ollut Key Ensemblen aktiivisimpia yhteistyökumppaneita jo useamman vuoden ajan ja kuoro on esiintynyt myös Radion sinfoniaorkesterin kanssa Helsingin Musiikkitalossa.
Helmikuussa 2014 Suomen Kulttuurirahasto myönsi Key Ensemblelle Katapultti-apurahan ammattimaisen kamarikuorotoiminnan vakiinnuttamiseen ja joulukuussa 2015 kuoro sai Koneen Säätiöltä avustuksen ammattikuorohankkeensa runkokuorovaiheen käynnistämiseksi, mikä mahdollisti vakituisten äänenjohtajien palkkaamisen vuonna 2016. 
Vuonna 2017 Suomen Kulttuurirahasto jatkoi tukeaan Key Ensemblelle ja mahdollisti runkokuorotoiminnan jatkumisen jälleen vuodeksi eteenpäin. Taiteen edistämiskeskus myönsi kuorolle viisivuotisen kehittämisapurahan vuosiksi 2020–2024. Kuoron ammattilaistumispyrkimyksissä tämä mahdollisti siirtymisen kaikkien laulajien tuntiperusteiseen palkkaukseen.
Kuoron kotisäveltäjänä on Mikko Heiniö.
Charles III (Bourbon)

Charles III ("Bourbonin Kaarle III" eli "Charles de Bourbon"; 17. helmikuuta 1490 Montpensier – 6. toukokuuta 1527 Rooma) oli ranskalainen Bourbon-sukuun kuulunut konnetaabeli eli valtakunnanmarsalkka. Italialaissodissa hän johti keisari Kaarle V:n joukkoja paavia vastaan ja vei vuonna 1527 joukkonsa Rooman ryöstöön, jonka alkuvaiheessa hän sai itse surmansa.
Bourbon-suku ei vielä 1500-luvun alussa noussut Ranskan kuningassuvuksi. Charles menestyi upseerinurallaan ja sai konnetaabelin arvon vuonna 1515. Ranskalla oli useita vihollisia, ja vuonna 1521 Englanti liittoutui keisarin kanssa sitä vastaan. Osapuolet taistelivat erityisesti Italian herruudesta. Pavian taistelussa Ranskan kuningas Frans I jäi vihollisten vangiksi ja joutui tekemään paljon myönnytyksiä vapaaksi päästäkseen. Tällöin Charles vaihtoi puolta ja liittyi keisarillisiin joukkoihin. Tämä katsottiin Ranskassa maanpetokseksi, ja Charlesin sukuhaara menetti aatelisarvonsa.
Charles johti keväällä 1527 keisarilliset joukot Rooman edustalle. Hänen armeijansa koostui suurelta osin saksalaisen jalkaväen palkkasotureista (Landsknecht), jotka olivat paavinvastaisia myös kotimaansa katolisuuden vastaisen kiihotuksen takia. Charles päätti tehdä rynnäkön kaupunkiin pitkäaikaisen piirityksen sijasta. Paavia puolustamaan tulleet ranskalaiset joukot myöhästyivät, ja Rooma joutui keisarin joukkojen armoille. Kaupungin puolustuksen murruttua joukot riehaantuivat ja tuhosivat kaupunkia. Charles oli kuitenkin kaatunut jo kaupungin valtauksen aikana, ja yhtenä ryöstelyn syynä on pidetty sitä, ettei valloittajilla ollut johtajaa.
Mäkihypyn maailmancup 2014–2015

Mäkihypyn maailmancup 2014–2015 alkoi Saksan Klingenthalissa 22. marraskuuta 2014 ja päättyi Slovenian Planicassa 22. maaliskuuta 2015. Miesten kalenterissa oli 32 henkilökohtaista osakilpailua, naisilla 14 kilpailua, joista molemmista yksi jouduttiin perumaan.
Maailmancupin loppupisteet.
Miehet.
Suomalaisten sijoitukset.
Maiden välisessä cupissa Suomi sijoittui yhdeksänneksi 760 pisteellä. 
Naiset.
Suomalaisten sijoitukset.
Maiden välisessä cupissa Suomi sijoittui kymmenenneksi 121 pisteellä.
Kaija Paroma

Kaija Hakala (o.s. Paroma, s. 23. toukokuuta 1940 Tampere) on suomalainen kilpauransa lopettanut koripalloilija.
Paroma saavutti Tampereen Pyrinnössä neljä SM-mitalia, joista kaksi kultaista.
Paroma työskenteli lastentarhanopettajana. Hän harrasti kirjallisuutta ja musiikkia.
Nadija Savtšenko

Nadija Viktorivna Savtšenko (; s. 11. toukokuuta 1981 Kiova) on ukrainalainen poliitikko, entinen helikopterilentäjä ja aiemmin kansanedustaja. 
Hänet valittiin puoluelistansa kärkiehdokkaana Ukrainan parlamenttiin valittu Julija Tymošenkon Batkivštšyna-puolueen (Isänmaa) . Hän oli myös puolueensa edustaja Euroopan neuvostossa. Savtšenko on aiemmin ollut Ukrainan asevoimien upseeri ja helikopterilentäjä. Savtšenkosta tehtiin Ukrainassa kansallissankari ja hänelle myönnettiin Ukrainan sankarin arvonimi, kun hän jäi vangiksi ja hänet tuomittiin Venäjällä Itä-Ukrainan konfliktia seuranneiden toimittajien murhista.
Sieppaus Venäjälle.
Venäläismieliset kapinalliset sieppasivat Savtšenkon Itä-Ukrainassa kesällä 2014. Myöhemmin hänet pidätettiin Venäjällä, jossa häntä syytettiin osallisuudesta kaksi venäläistoimittajaa tappaneeseen kranaatti-iskuun kesäkuussa 2014 Ukrainan Luhanskissa. Savtšenko taisteli Aidar-vapaaehtoispataljoonassa. Ukraina syytti Venäjää Savtšenkon sieppaamisesta, ja hänen puolustusasianajajansa mukaan Savtšenkon matkapuhelimen sijaintitietojen perusteella hän oli jo kapinallisten vankina kranaatti-iskun sattuessa. Maaliskuussa 2016 Savtšenko tuomittiin 22 vuodeksi vankeuteen Venäjällä. Venäjän presidentti Vladimir Putin armahti Savtšenkon toukokuussa 2016 ”humanitaaristen syiden” vuoksi, ja hän palasi Ukrainaan. Samalla Ukraina vapautti Venäjälle kaksi Venäjän asevoimien tiedusteluhallinnon GRU:n jäsentä, jotka olivat jääneet kiinni Itä-Ukrainassa.
Syyte terrori-iskun suunnittelemisesta.
Vapautumisensa jälkeen Savtšenko esitti parlamentissa sovittelevia ja Venäjän kantoja myötäileviä ehdotuksia. Häntä syytettiin Venäjän agentiksi. Maaliskuussa 2018 Ukrainan ylin syyttäjä Juri Lutsenko syytti Savtšenkoa terrori-iskun suunnittelemisesta Ukrainan parlamenttiin. Hänet pidätettiin 22. maaliskuuta, kun hän oli menettänyt parlamentaarisen koskemattomuutensa. Oikeuskäsittelyssä syytteet hylättiin, ja Savtšenko vapautettiin huhtikuussa 2019.
Helena Railo

Helena Railo (s. 15. joulukuuta 1930 Tampere) on suomalainen kilpauransa lopettanut koripalloilija.
Railo saavutti Tampereen Pyrinnössä kuusi SM-mitalia, joista neljä kultaista.
Railo työskenteli pääkirjanpitäjänä. Hän harrasti keilailua ja voimistelua.
Only Girl (In the World)

Only Girl (In the World) on barbadoslaisen laulajan Rihannan kappale hänen viidenneltä studioalbumiltaan "Loud". Kappale julkaistiin albumin johdantosinglenä 10. syyskuuta 2010. Yhdysvaltalainen lauluntekijä Crystal Johnson kirjoitti kappaleen yhteistyössä kappaleen tuottajien StarGaten ja Sandy Veen kanssa. Vokalisointituotannosta vastasi Kuk Harrell. Raskaalla bassolla ja syntetisaattorilla tehostettu kappale on genreltään ylätempoinen eurodance ja dancepop-kappale. Kappaleen sanat kertovat Rihannasta vaatimassa fyysistä huomiota rakastajaltaan.
Kappaleesta tuli Rihannan seitsemäs listaykkönen Yhdysvaltain listalla, kun se sijoittui Billboard Hot 100 -listan ykköspaikalle. Single sijoittui ykkössijalle myös Britanniassa, Kanadassa, Australiassa, Itävallassa, Belgiassa, Irlannissa, Israelissa, Italiassa, Uudessa-Seelannissa, Norjassa ja Slovakiassa. Suomen virallisella listalla kappale sijoittui toiselle sijalle. Singleä on myyty Britanniassa yli miljoona ja Yhdysvalloissa yli 3,5 miljoonaa kappaletta.
Mirjami Rajala

Mirjami Aili Rajala (o.s. Virolainen, 18. tammikuuta 1929 Ihantala – 28. joulukuuta 2007 Tampere) oli suomalainen koripalloilija.
Rajala saavutti Tampereen Pyrinnössä seitsemän SM-mitalia, joista kolme kultaista.
Rajala työskenteli kassanhoitajana. Hän harrasti myös keilausta, jossa saavutti M-luokan vuonna 1971.
Naisten Korisliiga-kausi 2014–2015

Naisten Korisliiga-kausi 2014–2015 on toinen kausi, kun koripallon naisten Suomen mestaruudesta pelataan Naisten Korisliiga -nimellä. Kauteen lähtivät hallitsevana mestarina Catz Lappeenranta ja sarjanousijoina Vimpelin Veto, Hyvinkään Ponteva sekä Tampereen Pyrintö.
Runkosarja pelattiin kymmenen joukkueen kolminkertaisena sarjana. Sen kahdeksan parasta joukkuetta etenivät pudotuspeleihin, ja viimeinen joukkue putosi naisten I-divisioonaan. Runkosarjan ensimmäisen kolmanneksen otteluparit kotietuineen määräytyivät edelliskauden runkosarjasijoitusten mukaan, ja loput ottelut pelattiin tavallisena kaksinkertaisena sarjana.
Runkosarja.
Pelaajien tilastot.
Koriin johtaneet syötöt.
Syöttötilaston kärkikaksikko Dionne Pounds ja Taru Tuukkanen pelasivat kumpikin runkosarjassa 27 ottelua ja antoivat 108 koriin johtanutta syöttöä. Pounds saavutti syöttömääränsä Tuukkasta vähemmillä peliminuuteilla.
Tehoindeksi.
Tehoindeksillä mitataan pelaajan kokonaistehokkuutta. Indeksi ottelua kohti muodostuu siten, että pisteet, levypallot, koriinjohtaneet syötöt, pallonriistot ja koriinheiton torjunnat lasketaan yhteen, minkä jälkeen tuloksesta vähennetään ohiheittojen ja pallonmenetysten määrä.
Pudotuspelit.
Pudotuspelien merkkipaaluja.
Catzin Jelena Rešetko ylitti huhtikuun alussa historian neljäntenä pelaajana 1 000 tehdyn pudotuspelipisteen rajan.
Talous.
Lähde:
Palkitut.
Suomen Koripalloliiton kauden parhaat.
Lähde:
He ovat paenneet

He ovat paenneet on Jukka-Pekka Valkeapään ohjaama 17. lokakuuta 2014 ensi-iltansa saanut suomalainen draamaelokuva. Sen käsikirjoittivat Valkeapää ja Pilvi Peltola. Kansainvälisesti elokuva tunnetaan nimellä "They Have Escaped". Tuotannosta vastasi Helsinki-filmi.
Elokuva kertoo ongelmalaitoksen nuorten ongelmallisimman nuoren Raisan (Roosa Söderholm) ja siviilipalvelusmies Jonin (Teppo Manner) pakomatkasta halki kesäisen Suomen.
Tuotanto.
Keväällä 2013 elokuva sai suurimman, 720 000 euron tuotantotuen Suomen elokuvasäätiöltä. Elokuva kuvattiin saman vuoden kesänä.
Festivaalit.
Elokuva oli mukana kaksilla arvostetuilla elokuvafestivaaleilla: Venetsian elokuvajuhlilla ja Toronton elokuvajuhlilla. "He ovat paenneet" oli ensimmäinen suomalainen näytelmäelokuva Venetsian ohjelmistossa vuosikausiin – edeltävällä kerralla kunnian sai Valkeapään esikoisohjaus "Muukalainen".
Palkinnot.
Kuvaaja Pietari Peltola palkittiin helmikuussa 2015 Göteborgin elokuvajuhlilla kuvauksestaan Sven Nykvist -palkinnolla. Tuomariston mukaan elokuvan kieli oli uskaliasta rikkoen klassisen elokuvakerronnan sääntöjä. Pian tämän jälkeen elokuva voitti neljä Jussi-palkintoa kategorioissa paras elokuva, ohjaus, äänisuunnittelu ja leikkaus. Elokuva oli ehdolla myös miessivuosasta, kuvauksesta ja pukusuunnittelusta.
Elokuva oli Suomen ehdokas lokakuussa 2015 jaetun Pohjoismaiden neuvoston elokuvapalkinnon saajaksi.
Vastaanotto.
Elokuvan keräsi Suomessa teatterilevityksessä vuoden 2014 aikana 3 094 katsojaa.
Osittain järjestetty joukko

Osittain järjestetty joukko on matemaattinen rakenne, joka on esijärjestetyn joukon ohella yksinkertaisin "järjestyksen" käsitystä formalisoiva rakenne. Osittain järjestetty joukko koostuu joukosta sekä binäärirelaatiosta tässä joukossa. Relaatiota itseään kutsutaan "osittaisjärjestykseksi".
Täsmällisesti, relaatiota kutsutaan osittaisjärjestykseksi jos se on refleksiivinen, transitiivinen ja antisymmetrinen.
Osittaisuus tarkoittaa, ettei joukon kaikista alkiopareista voi välttämättä sanoa kumpi on "suurempi", "järjestyksessä ensin" tms. Järjestys ei välttämättä tarkoita mitään tavanomaista suuruusjärjestystä, vaikka luonnollisten lukujen sekä reaalilukujen tavanomainen suuruusjärjestys onkin esimerkki osittaisjärjestyksestä, jossa kaikki alkiot ovat vertailtavissa. Näin ollen osittain järjestetyn joukon voidaan ajatella olevan täysin järjestetyn joukon yleistys. Esimerkiksi tason pisteiden etäisyys origosta muodostaa osittaisen järjestyksen. Jos formula_1 on kauempana kuin formula_2 ja formula_2 kauempana kuin formula_4, niin formula_1 on kauempana kuin formula_4. Järjestys ei ole täydellinen, koska esimerkiksi pisteistä formula_7 ja formula_8 kumpikaan ei ole kauempana kuin toinen.
Määritelmä.
Pari formula_9, jossa formula_10 on joukko ja formula_11 binäärirelaatio joukossa formula_10, on "osittain järjestetty joukko" jos kaikille joukon formula_10 alkioille formula_14 ja formula_15 pätee
Toisin sanottuna osittain järjestetty joukko on esijärjestetty joukko, joka on myös symmetrinen. On tavanomaista merkitä osittain järjestettyä joukkoa pelkällä joukolla formula_10, mikäli on selvää, mistä binäärirelaatiosta on kyse. On myöskin tavanomaista määritellä binäärirelaatio formula_24 siten että formula_25 jos ja vain jos formula_21.
Esimerkkejä.
Antilla on tyttäret Bertta ja Cecilia, joista viimeksi mainitulla poika David. Määritellään formula_27 tarkoittamaan "x on y tai y:n esivanhempi". Tällöin esimerkiksi Antti formula_28 David, mutta Bertta ja David eivät ole vertailtavissa.
Vaa'an tarkkuus on kolme kiloa kumpaankin suuntaan. Antti painaa 60±3 kg, Bertta 65±3 kg, Cecilia 70±3 kg ja David 75±3 kg. Määritellään formula_27 tarkoittamaan "x on ainakin yhtä painava kuin y". Tuloksena ei ole täydellinen järjestys, koska esimerkiksi Antti ja Bertta eivät ole vertailtavissa.
Määritellään positiivisten kokonaislukujen joukossa formula_27 tarkoittamaan "x voidaan jakaa tasan luvulla y". Selvästi jos luku formula_4 jakaa tasan luvun formula_2 ja formula_2 jakaa tasan luvun formula_1, niin formula_4 jakaa luvun formula_1. Ei-vertailtavia ovat esimerkiksi luvut 2 ja 3.
Starbound

Starbound on Chucklefish Gamesin kehittämä ja julkaisema seikkailupeli. Se julkaistiin alpha-testausvaiheeseen 4. joulukuuta 2013 Microsoft Windowsille, OS X:lle ja Linuxille. "Starbound" poistui Steam Early Accessista, kun koko versio julkaistiin 22. heinäkuuta 2016.
Pelaaminen.
Pelissä ollaan kaksiulotteisessa, satunnaisesti tuotetussa universumissa, jota pelaaja tutkii saadakseen uusia aseita, esineitä ja niin edelleen. 
Pelissä on seitsemän eri avaruusolentolajia, joista voi valita millä haluaa pelata. Oman hahmon voi pelin alussa muokata haluamansa näköiseksi ja pukeutua pelissä löytämiinsä tai ostamiinsa vaatteisiin. Pelaaja on avaruusaluksen kapteeni, jonka tehtävänä on hankkia miehistöä, perustaa tukikohtia ja halutessaan suorittaa erilaisia tehtäviä.
"Starboundin" pelimaailma koostuu lähes äärettömästä universumista jossa on tähtiä joita kiertää planeetat ja kuut. Planeetat ovat pelin satunnaisesti tuottamia, jokaisella planeetalla on ainutlaatuisia ominaisuuksia, kuten omanlainen kasvillisuus, materiaalit, sää, päivän pituus, painovoiman voimakkuus, planeetan koko ja eläimet.
Pelissä on myös miljoonia satunnaisesti tuotettuja esineitä, sekä tuhansia muita tavaroita, joita pelaaja voi kerätä.
Pelissä voi lentää avaruusaluksella eri tähdille ja laskeutua planeetoille tutkimaan. Planeettoihin voi tehdä kaivoksia ja etsiä arvokkaita aineita ja tutkia monipuolisia luolaverkostoja. Pelissä voi myös rakentaa mitä vain neliöistä joista pelimaailma koostuu. Jotkin planeetat ovat ystävällisten tai vihamielisten avaruusolioden asuttamia. Planeetoilta voi löytää muun muassa kyliä, tukikohtia, laboratorioita, temppeleitä, joita asuttavat eri rotuiset avaruusolennot. Muiden avaruusolentojen kanssa voi käydä kauppaa. Pelissä valuuttana toimivat pikselit (), joita saa esim. metsästämällä hirviöitä ja tutkimalla planeettoja ja tekemällä saatuja tehtäviä.
Peliä voi pelata moninpelissä muiden pelaajien kanssa. Palvelimen tekeminen on yksinkertaista Steam-palvelintuen ansiosta. Pelissä on myös monipuolinen tuki ”modeille” eli yhteisön tuottamalle sisällölle, joka voi lisätä uusia esineitä, avaruusolentorotuja, planeettoja ja niin edelleen.
Sää (Yle)

Sää on Yleisradion säätoiminnan, Yle Sään tuottama sääkatsaus, jota esitetään Yleisradion kanavilla Yle TV1 ja Yle TV2. Katsausta esitetään Yle TV1:llä arkipäivisin alueuutisten jälkeen (alueen oma lähetys) ja ilman alueuutisia. TV2:lla katsausta esitetään vain lauantaina. Katsauksen nimi on vaihtunut vuosien varrella. Vuosina 1970–1988 nimi oli "Yleisradion sääkatsaus", vuosina 1988–1992 nimi oli "Sääkatsaus", vuosina 1992–1996 nimi oli "Sään katsaus", vuosina 1996–1999 nimi oli "Sää-tv", vuosina 1999–2002 nimi oli "Sääennuste", vuosina 2002–2004 nimi oli "Sää", vuosina 2004–2007 nimi oli sama mutta musiikki erilainen ja vuosina 2007–2012 nimi oli "SääRuutu." Helmikuussa 2012 käytettiin väliaikaista nimeä, joka oli "Uutiset sää." Maaliskuun 2012 uudistuksessa nimi vaihtui nimeksi "Yle Uutiset sää." Vuonna 2013 uutisten uudistuksessa nimi pysyi samana, kun taas vuoden 2014 elokuussa nimi vaihtui nimeksi "Sää".
Ensimmäiset Ylen meteorologit vuonna 1969 olivat Martti Mäkelä, Erkki Harjama ja Pirkko Lahti. Vuonna 1995 perustettiin säätoimitus, jota alkoi johtaa Seija Paasonen.
Maatilan prinsessa

Maatilan prinsessa on suomalainen tositelevisiosarja, jota esitettiin TV5:llä syksyllä 2013. Sarjassa kymmenen julkisuudesta tuttua tai vähemmän tuttua naista menevät kahdeksaksi viikoksi maatilalle, jossa he suorittavat erilaisia maatilan töitä. Joka viikko kilpailusta putoaa yksi kilpailija pois, ja voittaja kruunataan maatilan prinsessaksi ja palkitaan 10 000 eurolla.
Valkeakoskella Ilolan maatilalla kuvatun sarjan juontajana toimii Juha Valvio. Sarjan ensimmäinen jakso esitettiin 8. lokakuuta 2013, ja se keräsi keskimäärin 209 000 katsojaa. Sarjassa esiintyvät kilpailijat olivat Henna Kalinainen, Saana Uimonen, Suvi Pitkänen, Nora-Maria Tissari, Suvi Pehkonen, Anna Eriksson, Jasmine Tukiainen, Kelly Kalonji, Kirsikka ”Geronima” Kelloniemi ja Emmi Surakka, joista viimeksimainittu voitti kilpailun.
Duván Zapata

Duván Esteban Zapata Banguera (s. 1. huhtikuuta 1991 Cali) on kolumbialainen jalkapalloilija. Hän kuuluu Italian Serie A:ssa pelaavan Atalantan omistukseen mutta pelaa kaudella 2023–2024 lainasopimuksella saman sarjan Torinossa. Oikeajalkainen Zapata on pelipaikaltaan hyökkääjä.
Zapatan kasvattajaseura on hänen kotikaupunkinsa América de Cali, jonka edustusjoukkuetta hän edusti vuodet 2008–2012. Vuodet 2011–2012 hän oli lainalla argentiinalaisessa Estudiantes de La Platassa, jossa hän teki 11 ottelussa viisi maalia. Vuonna 2012 Estudiantes ostikin lainan päätyttyä Zapatan omakseen. Argentiinalaisseurassa Zapata pelasi vain kauden ollen tärkeässä roolissa 14 liigamaalillaan.
Vuonna 2013 Zapata siirtyi Eurooppaan, italialaisseura Napoliin. Napolissa hänen Serie A -debyyttinsä tapahtui syyskuussa 2013, ja ensimmäinen maalinsa hän teki Mestarien liigassa lokakuussa 2013 Olympique de Marseillea vastaan. Kaudet 2015–2017 Zapata pelasi lainalla Udinesessa ja kauden 2017–2018 Sampdoriassa. Kesällä 2018 Sampdoria osti hänet omakseen mutta lainasi saman tien Atalantaan, jonka omistukseen hän taasen siirtyi tammikuussa 2020. Kaudella 2018–2019 Zapata teki 37 Serie A -ottelussaan 23 maalia ja oli liigan toiseksi paras maalintekijä. Kaudella 2019–2020 hän oli kaksi kuukautta sivussa loukkaantumisen vuoksi mutta on tehnyt 16 Serie A -ottelussaan 13 maalia ja saavuttanut kymmenen liigamaalin rajan jo neljäntenä peräkkäisenä kautena. Hän teki Serie A:ssa ensimmäisen hattutemppunsa joulukuussa 2018 Udinesea vastaan, ja tammikuussa 2019 hän teki neljä maalia Frosinonea vastaan. Maaliskuussa 2020 hän teki kolme maalia Leccea vastaan. Italian cupissa kaudella 2018–2019 Atalanta ylsi loppuotteluun ja Zapata teki kolme maalia, joista kaksi puolivälierässä Juventusta vastaan. Mestarien liigassa hän on pelannut seitsemän ottelua ja tehnyt kaksi maalia.
Vuonna 2011 Zapata pelasi Kolumbian alle 20-vuotiaiden maajoukkueessa ja vuodesta 2017 hän on pelannut Kolumbian A-maajoukkueessa 34 ottelua, joissa hän on tehnyt neljä maalia. Ensimmäisen maaottelumaalinsa hän teki kesäkuussa 2019 Perua vastaan, ja myöhemmin samassa kuussa hän teki Copa Américassa maalin sekä Argentiinaa että Qataria vastaan. Neljännen maaottelumaalinsa hän teki lokakuussa 2020 MM-karsintaottelussa Venezuelaa vastaan. Hän saavutti pronssia Copa Américassa 2021.
Harriet Sjöstedt

Harriet Linnea Sjöstedt, o. s. "Nylund" (s. 9. joulukuuta 1944 Helsinki) on suomalainen ruotsin kielellä kirjoittava kirjailija.
Sjöstedt on kirjoittanut teatteri- ja tv-näytelmiä sekä radiokuunnelmia.
Ed Olczyk

Edward Walter "Eddie" Olczyk, Jr. (s. 16. elokuuta 1966 Chicago, Yhdysvallat) on uransa lopettanut yhdysvaltalainen jääkiekkoilija, joka on sukutaustaltaan amerikanpuolalainen ja amerikanitalialainen. Kaudella 1993–1994 hän voitti Stanley Cupin pelatessaan New York Rangerssissa.
Yhdysvaltain maajoukkueessa hän on pelannut maailmanmestaruuskisoissa vuosina 1985, 1986, 1987, 1989 ja 1993. Olympialaisiin hän osallistui vuonna 1984. Hänestä tuli kisoissa kaikkien aikojen nuorin olympialaisten maalintekijä. Hän osallistui myös Kanada-cupiin vuosina 1984, 1987 ja 1991.
Kesäkuusta 2003 joulukuuhun 2005 hän toimi Pittsburgh Penguinsin päävalmentajana.
Olczyk sairastui paksusuolen syöpään vuonna 2017.
Fredrikshovin linna

Fredrikshovin linna on entinen linna ja nykyinen kahden rakennuksen kokonaisuus Tukholman Östermalmin kaupunginosassa, Oscarskyrkan-kirkon vieressä. Linnan päärakennus on purettu.
Fredrikshovin ensimmäinen osa rakennettiin 1660-luvulla arkkitehti Jean de la Valléen suunnittelemana. Carl Hårleman suunnitteli vuonna 1731 rakennetun uuden päärakennuksen ja tarpeelliset muutostyöt, kun Fredrikshovista tehtiin kuningas Fredrik I:n rakastajattaren Hedvig Tauben kesälinna. Rakennusta laajennettiin uudelleen vuosina 1772–1774 Carl Fredrik Adelcrantzin johdolla, minkä jälkeen se toimi Kustaa III:n äidin, kuningatar Loviisa Ulriikan talviasuntona. 1800-luvulla Fredrikshov siirtyi hovilta armeijan käyttöön. Suurin osa linnan alueesta sai väistyä 1900-luvun alussa Östermalmin asuintalojen tieltä. Rakennuksista on säilynyt yksi Hårlemanin suunnittelema talo sekä yksi Adelcrantzin suunnittelema paviljonkisiipi. Adelcrantzin piirtämä päärakennus purettiin vuonna 1895. Rakennuksissa toimii nykyisin yksityiskoulu.
Fredrikshovissa pidettiin vankeina pidätettyjä Anjalan liiton jäseniä.
Eleda Stadion

Eleda Stadion on jalkapallostadion, joka sijaitsee Malmössä Ruotsissa. Se on otettu käyttöön 13. huhtikuuta 2009 ja sen nykyinen kapasiteetti on 24 000. Stadion toimii kaupungin jalkapalloseura Malmö FF:n kotikenttänä.
Iholla (3. tuotantokausi)

Iholla-sarjan kolmas tuotantokausi esitettiin AVA-kanavalla syys-lokakuussa 2014. Jaksot esitettiin maanantaista torstaihin kello 21. Kauden päähenkilöinä oli viisi toisilleen tuntematonta eri ikäistä miestä, jotka kuvasivat elämäänsä puolen vuoden ajan. Sarjan kahdesta aiemmasta kaudesta poiketen tällä kaudella sarjan päähenkilöinä oli ainoastaan miehiä.
Kolmannen tuotantokauden haku käynnistyi 26. huhtikuuta 2013. Päähenkilöt kuvasivat materiaalia sarjaan kesästä 2013 vuoden vaihteeseen 2013–2014.
Henkilöt.
Esko.
Esko on 34-vuotias avoliitossa oleva yhden lapsen isä. Ammatiltaan hän on luokanopettaja. Kauden aikana Esko perheineen muutti kotiseudultaan Lahdesta Helsinkiin.
Jukka.
Jukka on 29-vuotias biojätekuski. Jukalla on entisen vaimonsa kanssa kolme lasta ja hän käy ex-vaimonsa kanssa edelleen parisuhdeterapiassa.
Patrick.
Patrick on 24-vuotias CGI Artist aniomaatioalalta. Hänellä on yksi lapsi avovaimonsa Tuulin kanssa, jonka kanssa hän suunnittelee häitä.
Tero.
27-vuotias Tero on ammatiltaan kuminpaistaja. Hän on aloittanut vasta aikuisiällä tanssiharrastuksen, jossa hän haluaa kehittyä ammattilaiseksi.
Yrjänä.
Yrjänä on 39-vuotias muusikko, sarjakuvapiirtäjä ja kehitysvammaistenhoitaja. Yrjänä on vaimonsa Saran kanssa yrittänyt saada lasta usean vuoden ajan, viimeiset hetket hedelmöityshoitojen avulla.
Carles Gil

Carles Gil de Pareja Vicent (s. 22. marraskuuta 1992 Valencia, Espanja) on espanjalainen jalkapalloilija. Hän edustaa Englannin Valioliigassa pelaavaa Aston Villaa ja on pelipaikaltaan hyökkäävä keskikenttäpelaaja.
Seurajoukkueura.
Gil on Valencian nuorisoakatemian kasvatti. Hän pelasi ensimmäisen ottelunsa seuran reservijoukkueessa ollessaan 17-vuotias. Hän oli mukana edustusjoukkueen harjoituskausilla kesinä 2010–2012, minkä jälkeen hänen kanssaan solmittiin vuoteen 2016 asti ulottuva sopimus.
Kaudeksi 2012–2013 hän siirtyi lainasopimuksella Elcheen. Gil pelasi ensimmäisen sarjaottelunsa joukkueessa 19. elokuuta 2012 Ponferradinaa vastaan, missä hän onnistui myös maalinteossa.
Gil pelasi ensimmäisen ottelunsa Primera Divisiónissa kasvattajaseurassaan 29. elokuuta 2014 Málagaa vastaan. 28. syyskuuta 2014 hän teki ensimmäisen maalinsa joukkueessa ottelussa Real Sociedadia vastaan.
Vasil Levskin kansallistadion

Vasil Levskin kansallistadion on Bulgarian pääkaupungissa Sofiassa sijaitseva monikäyttöinen stadion. Se on nimetty Bulgarian kansallissankari Vasil Levskin mukaan. Vasil Levskin stadion on Bulgarian toiseksi suurin stadion ja se avattiin käyttöön ensimmäistä kertaa 5. heinäkuuta 1953. Tämän jälkeen sitä on kunnostettu vuosina 1966, 2002 ja 2012 ja sen nykyinen yleisökapasiteetti on 43 358. Stadion toimii pääosin jalkapallossa Bulgarian maajoukkueen kotinäyttämönä. Sillä käydään myös yleisurheilukilpailuja.
Stadionin rakentaminen alkoi jo vuonna 1924, jolloin paikalle perustettiin ensimmäinen urheilukenttä. Varsinainen stadion sai nykyisen muotonsa 1950-luvulla arkkitehti Kano Dundakovin suunnitelmien pohjalta. Nykyinen rakenne on useiden rakennusvaiheiden tulos, ja ne huipentuivat mittavaan modernisointiin 2000-luvun alussa. Uudistusten jälkeen stadionilla on voitu järjestää kansainvälisiä otteluita, ja se on saanut tunnustusta muun muassa UEFA:n asiantuntijoilta.
Vuonna 2002 UEFA myönsi stadionille neljän tähden luokituksen, mikä tarkoittaa, että se täyttää korkeimmat eurooppalaiset vaatimukset suurten otteluiden järjestämiseen. Katsomokapasiteetti on 43 358 istumapaikkaa, joista osa on varattu VIP-vieraille, toimittajille ja varasijoiksi. Stadionissa on myös 14 erillistä urheilusalia eri lajeille, kuten judolle, koripallolle, nyrkkeilylle ja voimistelulle. Lisäksi alueella on sisäjuoksurata, museotiloja sekä konferenssi- ja lehdistöhuoneita.
Vuosien varrella stadionia on uudistettu useassa vaiheessa. Ensimmäisessä vaiheessa keskityttiin istuimien vaihtamiseen, mutta työ laajeni pian mittavaksi peruskorjaukseksi. Toisessa vaiheessa parannettiin muun muassa rakenteiden maanjäristyskestävyyttä, uusittiin kenttä ja juoksuradat sekä nykyaikaistettiin valaistus- ja turvajärjestelmät UEFA:n lisenssivaatimusten mukaisiksi. Kolmannessa vaiheessa kunnostettiin sisätilat, kuten urheilusalit ja tekniset järjestelmät. Viimeisessä vaiheessa viimeisteltiin ulkoalueet, mukaan lukien pysäköintialueet ja kulkuyhteydet.
Stadionin yleisöennätys tehtiin vuonna 1990, kun 100 000 katsojaa seurasi Lepa Brenan konserttia. Metallican konserttia seurasi stadionilla 50 000 katsojaa.
Aksel Rafael Kurki

Axel (Aksel) Rafael Kurki (vuoteen 1935 Rosenqvist; 22. helmikuuta 1880 Tampere – 3. elokuuta 1950 Helsinki) oli suomalainen opettaja ja kasvatustieteilijä. Hän oli ihmissuhdekoulukunnan pioneereja Suomessa yhdessä V. A. Niinisen kanssa.
Kurjen vanhemmat olivat kauppias Viktor Rosenqvist ja Mathilda Charlotta Wilhelmina Frestadius. Hän pääsi ylioppilaaksi Tampereen lyseosta 1899 ja opiskeli Helsingin yliopistossa valmistuen filosofian kandidaatiksi 1906, maisteriksi 1907, lisensiaatiksi 1914 ja tohtoriksi 1919. Vuosina 1909–1911 hän täydensi opintojaan Pietarin yliopistossa, jossa hän opiskeli Aleksandr Netšajevin johdolla. Kurki toimi Helsingin suomalaisen normaalilyseon venäjän kielen kollegana ja nuorempana lehtorina 1908–1949. Hän oli myös Helsingin yliopiston kasvatus- ja opetusopin dosenttina 1926–1947.
Kurki oli kasvatustieteeseen 1900-luvun alussa levinneiden kokeellisten tutkimusmenetelmien varhainen soveltaja Suomessa. Hän kannatti varsinkin saksalaisen kristillisen pedagogin Friedrich Wilhelm Foersterin oppeja, joissa keskeisellä sijalla oli eettinen luonteenkasvatus. Kurki laati väitöskirjansa "Valhe ja eetillinen kasvatus" (1914) tekemällä suomalaisissa koululuokissa laajan kyselyn ja psykologisia kokeita. Hänen pääteoksensa oli seuraavana vuonna ilmestynyt "Murrosikä ja kasvatus". Kasvatusopin lisäksi Kurkea kiinnosti psykometristen mittausten käyttö ammatinvalinnan ohjauksessa, ja hän oli tällä alalla edelläkävijä Suomessa. Hän julkaisi vuonna 1920 teoksen "Elämänuran valinta ja kokeellinen ammattisielutiede" ja toimi valtion rautateiden psykoteknillisen laboratorion tieteellisenä ohjaajana vuosina 1922–1923. Vuonna 1922 perustettu laitos oli Pohjoismaiden ensimmäinen sovelletun psykologian laboratorio.
Vuonna 1936 julkaisemassaan teoksessa "Teniikka ja kulttuuri sekä työntekijäin sielunelämä" Kurki pohti työläisten henkisten tarpeiden täyttämistä nyky-yhteiskunnassa, jossa tekninen kehitys johti väistämättä työn erikoistumiseen ja yksipuolistumiseen. Seuraavana vuonna eduskunta päätti äänin 129–30 esittää moitteen siitä, että kirjan julkaisua oli tuettu valtion varoilla, sillä Kurki oli sisällyttänyt teokseen äärioikeistolaista, antisemitististä, sosiaalidarwinistista ja työväenliikettä vastaan suunnattua propagandaa.
Kurki kuoli jäätyään vuonna 1950 pakettiauton alle Helsingin Siltasaaressa.
Teoksia.
Nimellä "A. R. Rosenqvist":
Nimellä "Aksel Rafael Kurki":
Jaana Sintonen

Jaana Katriina Sintonen (s. 10. elokuuta 1969 Lahti) on suomalainen kilpauransa lopettanut koripalloilija.
Pelaajaura.
SB-Girlsin kasvatti Sintonen aloitti pääsarjauransa Sampo Basketissa, jossa hän pelasi neljä kautta saavuttaen kaksi Suomen mestaruutta, kaksi SM-pronssia ja kaksi Suomen cup-mestaruutta. Syksyllä 1989 Sintonen siirtyi Turun Rientoon, jossa hän saavutti yhden Suomen mestaruuden, yhden SM-pronssin ja kerran Suomen cupin. Kauden 1990–1991 Sintonen pelasi Mercerin yliopistossa. Kauden 1993–1994 Sintonen pelasi Forssan Alussa, jossa voitti sekä Suomen mestaruuden että cupin. Seuraavat kaksi kautta hän edusti Tampereen Pyrintöä, minkä jälkeen hän kävi pelaamassa Saksassa ennen paluutaan Alkuun kolmen kauden ajaksi. Alku voitti jokaisella kaudella Suomen mestaruuden ja kerran Suomen cupin. Syksyllä 1999 Sintonen siirtyi Saksaan, DJK Aschaffenburgiin, jossa hän voitti kauden päätteeksi Bundesliigan hopeaa ja joka selviytyi Ronchetti Cupissa välieriin asti.
Sintonen pelasi Suomen maajoukkueessa vuosina 1987–2000 104 maaottelua 6,3 pisteen keskiarvolla. Hän kuului Suomen Pohjoismaiden mestaruuden vuonna 2000 voittaneeseen joukkueeseen.
Liisa Koivisto

Liisa Koivisto (s. 21. marraskuuta 1974) on suomalainen aktiiviuransa lopettanut koripalloilija.
Koivisto teki naisten SM-sarjadebyyttinsä kasvattajaseuransa Tampereen Pyrinnön joukkueessa kaudella 1993–1994. Yhden välivuoden jälkeen Koivisto pelasi Pyrinnössä kolme kautta pääsarjassa. Koiviston viimeinen SM-sarjakausi 1997–1998 tuotti tälle runkosarjassa pääsarjauran parhaat keskiarvot muun muassa pisteissä (11,6/ottelu), levypalloissa (3,1) ja onnistuneissa kolmen pisteen heitoissa (38,5 %). Koivisto pelasi kaksi alle 22-vuotiaiden maaottelua.
Steve Moore

Steve Moore (s. 22. syyskuuta 1978) on kanadalainen jääkiekkoilija, joka edusti ammattilaisurallaan NHL-joukkue Colorado Avalanchea. Mooren lyhyt ura päättyi loukkaantumiseen Todd Bertuzzin lyötyä häntä nyrkillä päähän.
Moore pelasi junioriuransa Yhdysvaltojen yliopistosarjassa, edustaen Harvardin yliopistoa. Colorado Avalanche varasi Mooren NHL:n varaustilaisuuden toisella kierroksella vuonna 1998, minkä jälkeen hän pelasi vielä kaksi vuotta Harvardissa. Samaan aikaan joukkueessa pelasivat myös hänen veljensä Mark ja Dominic. Neljän yliopistokauden aikana Moore oli joukkueensa tehokkaimpia pisteentekijöitä.
Vuonna 2001 Moore siirtyi Coloradon organisaatioon, pelaten seuraavat kaksi kautta lähinnä seuran farmijoukkueessa AHL-liigan Hershey Bearsissa. Kaudella Moore teki läpimurtonsa NHL:ään, ja vakiinnutti paikkansa kokoonpanossa. Maaliskuussa 2004 Coloradon ja Vancouver Canucksin kohdatessa Vancouverin Todd Bertuzzi löi Moorea takaapäin nyrkillä ohimoon ja Moore kaatui naama edellä jäähän. Tilanne oli seurausta joukkueiden edellisestä kohtaamisesta, jossa Moore taklasi Vancouverin Markus Näslundia kyynärpäällä päähän. Moore loukkaantui tilanteessa vakavasti, ja loukkaantuminen päätti lopulta hänen pelaajauransa.
Mooren ja Bertuzzin tapauksesta tuli tunnettu, sillä Bertuzzi sai syytteen pahoinpitelystä. Liiga asetti Bertuzzin 20 ottelun pelikieltoon ja siviilioikeus tuomitsi Bertuzzin vuoden ehdolliseen vankeuteen ja yhdyskuntapalveluun. Moore haastoi Bertuzzin lisäksi oikeuteen ja vaati 68 miljoonan dollarin korvauksia. Kymmenen vuoden oikeudenkäyntien jälkeen osapuolet sopivat kiistansa ja pääsivät yhteisymmärykseen korvauksista, joiden suuruutta ei kerrottu julkisuuteen.
Hätätilatestamentti

Hätätilatestamentti on sellainen testamentti, joka voidaan pätevästi tehdä varsinaisen testamentin sijasta silloin, kun testamentin tekijä on estynyt tekemästä varsinaista testamenttia sairauden tai muun pakottavan syyn vuoksi. 
Hätätilatestamentti Suomen oikeudessa.
Hätätilatestamentti voidaan tehdä joko suullisesti, jolloin kaksi esteetöntä todistajaa on paikalla, tai ilman todistajia, jolloin tekijän täytyy itse omakätisesti kirjoittaa ja allekirjoittaa asiakirja. 
Koska hätätilatestamentti soveltuu ainoastaan poikkeuksellisiin olosuhteisiin, perintökaaressa säädetään, että hätätilatestamentti on katsottava kolmen kuukauden kuluttua pakottavan esteen päättymisestä rauenneeksi, jollei sitä ole tehty uudestaan noudattaen varsinaisen testamentin muotosäännöksiä.
Kirjallista hätätilatestamenttia kutsutaan myös holografiseksi testamentiksi.
Koli (albumi)

Koli on Piirpauken 18. studioalbumi, joka julkaistiin 5. toukokuuta 2010. Yhtye palasi levyllä juurilleen jazzvaikutteiseen kansanmusiikkiin ja sitä on myös luonnehdittu yhdeksi Piirpauken parhaimmista. Keväällä julkaistu albumi nousi lokakuussa 2010 World Music Charts Europe -radiosoittolistan kärkisijalle toisena suomalaislevynä Värttinän "Utu"-albumin jälkeen.
Levyllä ovat mukana Piirpauken johtohahmon Sakari Kukon ja pitkäaikaisen jäsenen Ismaila Sanen lisäksi muun muassa Sielun Veljissä aikaisemmin soittanut kitaristi Jukka Orma sekä Trio Töykeiden Rami Eskelinen ja Eerik Siikasaari. Myös albumin tuottajana toiminut Mika Mylläri soitti usealla kappaleella ja liittyi myöhemmin yhtyeen vakinaiseksi jäseneksi. Kolin kappaleista viisi on Jean Sibeliuksen sävellyksiä, levy sisältää muun muassa version "Valse tristestä", joka on yksi Sibeliuksen suosituimpia. Lisäksi albumilla kuullaan Pjotr Tšaikovskin ja Toivo Kuulan tuotantoa sekä Konsta Jylhän tunnetuimpiin kuuluva kappale ”Konstan parempi valssi”. ”Paimenen polska” on kansansävelmä, jonka aikoinaan teki tunnetuksi pelimanni Matti Haudanmaa.
Pierre Isacsson

Pierre Einar Isacsson (1. joulukuuta 1947 Ruotsi – 28. syyskuuta 1994 M/S "Estonia", Utön edustalla) oli ruotsalainen laulaja ja lauluntekijä. Hänen tunnetuin kappaleensa on "Då går jag ner i min källare" vuodelta 1974. Isacssonin yhtye Family Four voitti Ruotsin Eurovision laulukilpailun karsintoina toimivan "Melodifestivalenin" kaksi kertaa peräkkäin vuosina 1971–1972 ja sijoittui varsinaisissa Eurovision laulukilpailuissa samoina vuosina sijoille 6. ja 13. 1980-luvulla Isacsson näytteli teatterissa ja toimi ääninäyttelijänä muun muassa Disneyn tuotannoissa.
Viimeisenä elinvuotenaan Isacsson työskenteli esiintyjänä ja risteilyisäntänä M/S "Estonialla". Hän kuoli laivan upottua 28. syyskuuta 1994. Eloonjääneiden kertomusten mukaan Isacsson auttoi monia matkustajia ulkokannelle ennen hukkumistaan. Hänet on haudattu Bromman kirkon hautausmaalle Tukholmaan.
Borondougou

Borondougou on maalaiskunta Moptin alueen Moptin piirissä Malissa. Sen keskuskylä Diambacourou sijaitsee Nigerjoen tulva-alueen itäreunalla 45 kilometriä Moptista koilliseen. Kunnassa on 8 100 ja keskuskylässä 3 000 asukasta.
Maantiede ja ilmasto.
Borondougoun kunnan pinta-ala on 35 neliökilometriä. Se rajoittuu lännessä Moptin piirin Kounariin ja muissa ilmansuunnissa Konnan kuntiin.
Kunnan luoteisosa kuuluu Nigerin tulva-alueeseen. Luonnonvarainen kasvillisuus on etupäässä heinä- ja pensasaroa. Lisäksi on kaksi metsäaluetta. Seutu kuuluu Sahelin ja Sudanin siirtymäalueeseen. Vuotuinen sademäärä on 300–450 millimetriä.
Asutus.
Vuonna 1996 perustettu kunta oli aikaisemmin osa Konnan arrondissementtia. Nykyään siihen kuuluu viisi kylää; Bogo, Diambacourou, Foussi, Komio ja Singo. Asukkaat ovat fulbeja, somonoja, markoja, bozoja ja bambaroita. Heistä lähes 95 % on muslimeja.
Liikenne, elinkeinot ja palvelut.
Diambacourousta on tieyhteys Office du rizin patoa pitkin Moptin ja Konnan väliselle RN16-maantielle. Paikallisia liikennevälineitä ovat hevoskärryt, veneet ja moottoripyörät.
Asukkaiden pääelinkeinot ovat maanviljely, karjanhoito ja kalastus. Tärkeimmät viljelykasvit ovat hirssi (51 % tuotannosta), riisi (40 %), maissi, durra ja pavut. Kotieläimiä ovat naudat, aasit, lampaat ja vuohet. Vuotuinen kalansaalis on 60 tonnia. Kalaa myydään tuoreena, savustettuna ja kuivattuna Moptiin ja Bamakoon. Lisäksi harjoitetaan puunhankintaa, keräilyä, kaupankäyntiä ja vähäisessä määrin käsityöammatteja. Diambacouroussa on viikoittainen toripäivä, mutta kaupankäynti suuntautuu enemmän Konnaan ja Fatomaan. Teollisuutta tai matkailupalveluja kunnassa ei ole lainkaan.
Kunnassa toimii viisi alakoulua, yläkoulu, kaksi lukutaitokeskusta ja koraanikoulu. Diambacouroussa on hyvätasoinen terveyskeskus lääkevarastoineen. Vesihuolto käsittää kaivoja ja vesiposteja. Muita palveluja ovat Diambacouroun torialue, joukko kauppoja ja riisinkuorintakoneita sekä maaseudun toimintakeskus (centre d’animation rural).
Le Normand -luokka

Le Normand -luokka eli tyyppi E52 oli Ranskan laivaston neljäntoista 1956-1960 valmistetun fregatin () muodostama alusluokka, jonka alukset olivat saman kaltaisia kuin edeltäneen Le Corse -luokan alukset. Yhdysvallat maksoi seitsemän ensimmäistä alusta, jotka tilattiin 1952, osana avustuspakettia (). Loput seitsemän vuosina 1953-1955 tilatut alukset Ranska maksoi itse. 
Merkittävin ero edeltäneeseen luokkaan oli aseistuksen uudelleen sijoittelu. Torpedoputkia siirrettiin edemmäs kohti etummaista tykkitornia, mikä laski alusten painopistettä sekä paransi sukellusveneentorjuntaheittimen tulen peittoa. Viimeiset kolme alusta muodostivat alaluokan tyyppi 52B, joiden keskimmäinen tykkitorni ja Boforsin sukellusveneetorjuntaheitin korvattiin uudelle keskilaivaan sijoitetulla 305 millimetrin sukellusveneentorjuntaheittimellä. Luokkaan tilattiin vielä 1957 kaksi alusta, mutta niiden tilaus peruutettiin talousvaikeuksien vuoksi.